คาดบาทสัปดาห์หน้ากรอบ 32.10/40
ศูนย์วิจัยกสิกรไทย ชี้ ตลาดเงินในรอบสัปดาห์ที่ผ่านมา เงินบาทในประเทศ อ่อนค่าลง คาด สัปดาห์หน้า กรอบ 32.10/40 บาท จับตา เงินเฟ้อ ก.ค.
31 ก.ค. 2553

ศูนย์วิจัยกสิกรไทย ชี้ ตลาดเงินในรอบสัปดาห์ที่ผ่านมา เงินบาทในประเทศ อ่อนค่าลง คาด สัปดาห์หน้า กรอบ 32.10/40 บาท จับตา เงินเฟ้อ ก.ค. 
บริษัทศูนย์วิจัยกสิกรไทย สรุปสถานการณ์ตลาดเงินในรอบสัปดาห์ที่ผ่านมา (26-30 ก.ค.)เงินบาทในประเทศ (Onshore) อ่อนค่าลงจากความต้องการเงินดอลลาร์สหรัฐ ในช่วงปลายเดือน เงินบาทแข็งค่ากว่าระดับ 32.20 บาทต่อดอลลาร์สหรัฐ ในช่วงสั้นๆ ต้นสัปดาห์ ตามทิศทางของสกุลเงินในภูมิภาคและเงินยูโรที่ได้รับแรงหนุนจากความเชื่อมั่นของนักลงทุนหลังการรายงานผลการทดสอบภาวะวิกฤตของภาคธนาคารในยุโรป นอกจากนี้ การแข็งค่าของเงินบาทยังเป็นไปในทิศทางที่สอดคล้องกับแรงซื้อสุทธิหุ้นไทยของนักลงทุนต่างชาติอีกด้วย แต่เงินบาทยังทยอยลดช่วงบวกและปรับตัวในทิศทางที่อ่อนค่าในช่วงกลาง-ปลายสัปดาห์ ท่ามกลางแรงซื้อเงินดอลลาร์สหรัฐ ซึ่งตลาดคาดว่าเป็นการเข้าดูแลเสถียรภาพค่าเงินของธนาคารแห่งประเทศไทย
ในสัปดาห์หน้า(วันที่ 2-6 ส.ค.) เงินบาทในประเทศอาจเคลื่อนไหวในกรอบประมาณ 32.10-32.40 บาทต่อดอลลาร์ฯ ทั้งนี้ ปัจจัยที่ต้องจับตา ได้แก่ อัตราเงินเฟ้อเดือนกรกฎาคมของกระทรวงพาณิชย์ สัญญาณการเข้าดูแลเสถียรภาพค่าเงินของธนาคารแห่งประเทศไทย ตลอดจนทิศทางของสกุลเงิน ตลาดหุ้นในภูมิภาค ขณะที่ ทิศทางของเงินดอลลาร์ฯ อาจขึ้นอยู่กับตัวเลขเศรษฐกิจสหรัฐฯ ที่สำคัญ อาทิ ดัชนี ISM ภาคการผลิตและภาคบริการ ข้อมูลตลาดแรงงานเดือนกรกฎาคม ยอดทำสัญญาซื้อบ้านที่รอปิดการขาย คำสั่งซื้อสินค้าภาคโรงงาน รายจ่ายเพื่อการก่อสร้าง รายได้-รายจ่ายส่วนบุคคล และดัชนีราคาการใช้จ่ายด้านการบริโภคส่วนบุคคลเดือนมิถุนายน นอกจากนี้ ตลาดยังอาจจับตาประเด็นที่เกี่ยวเนื่องกับปัญหาทางด้านการคลังของประเทศในแถบยุโรป และดัชนี PMI ในภาคการผลิตของหลายๆ ประเทศด้วยเช่นกัน